CELEX: 32021R0852
Language: bg
Date: 2021-05-27 00:00:00
Title: Регламент за изпълнение (ЕС) 2021/852 на Комисията от 27 май 2021 година за изменение на Регламент (ЕО) № 32/2000 на Съвета и Регламент (ЕО) № 847/2006 на Комисията по отношение на изключването от тарифните квоти на вноса на продукти с произход от Обединеното кралство

28.5.2021   
               
               
                  BG
               
               
                  Официален вестник на Европейския съюз
               
               
                  L 188/54
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/852 НА КОМИСИЯТА
         от 27 май 2021 година
         за изменение на Регламент (ЕО) № 32/2000 на Съвета и Регламент (ЕО) № 847/2006 на Комисията по отношение на изключването от тарифните квоти на вноса на продукти с произход от Обединеното кралство
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 32/2000 на Съвета от 17 декември 1999 г. за откриване и управление на тарифни квоти на Общността, обвързани в ГАТТ, както и на някои други тарифни квоти на Общността, и за установяване на подробни правила във връзка с уточняването на квотите и за отмяна на Регламент (ЕО) № 1808/95 на Съвета (1), и по-специално член 9, параграф 1, буква б), първо тире от него,
         като взе предвид Решение 2006/324/ЕО на Съвета от 27 февруари 2006 г. относно сключване на Споразумение под формата на размяна на писма между Европейската общност и Кралство Тайланд съгласно член XXIV:6 и член XXVIII от Общото споразумение за митата и търговията (ГАТТ) 1994 г. относно измененията на тарифните отстъпки, предвидени в списъците на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република, в хода на присъединяването им към Европейския съюз (2), и по-специално член 2 от него,
         като има предвид, че:
         
                     (1)
                  
                  
                     Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна („Споразумението“) (3), беше подписано от името на Съюза на 29 декември 2020 г. То се прилага временно от 1 януари 2021 г.
                  
               
                     (2)
                  
                  
                     С Регламент (ЕО) № 32/2000 се откриват и управляват тарифни квоти на Общността, консолидирани в ГАТТ, и някои други тарифни квоти на Общността, установяват се подробни правила във връзка с уточняването на квотите и се отменя Регламент (ЕО) № 1808/95 на Съвета (4).
                  
               
                     (3)
                  
                  
                     С Регламент (ЕО) № 847/2006 на Комисията (5) се откриват и управляват тарифни квоти на Общността за някои приготвени или консервирани риби.
                  
               
                     (4)
                  
                  
                     В Споразумението се посочва, че продуктите с произход от Обединеното кралство не отговарят на условията за внос в Съюза по съществуващите тарифни квоти на СТО, определени в Споразумението. Става въпрос за тарифните квоти, разпределени между страните съгласно преговорите по член XXVIII от ГАТТ, започнати от ЕС в документ G/SECRET/42/Add.2 (6) на СТО и от Обединеното кралство в документ G/SECRET/44 (7) на СТО, и както е определено в съответното вътрешно законодателство на всяка страна. В Споразумението се посочва също така, че статусът на продукти с произход се определя въз основа на непреференциалните правила за произход, приложими в страната вносител.
                  
               
                     (5)
                  
                  
                     Съществуващите тарифни квоти на СТО, определени в член GOODS.18 от Споразумението, се отнасят до отстъпките на Съюза в рамките на СТО, включени в проекта на списък на отстъпките и задълженията на ЕС-28 по ГАТТ от 1994 г., представен на СТО в документ G/MA/TAR/RS/506 (8), изменен с документи G/MA/TAR/RS/506/Add.1 и G/MA/TAR/RS/506/Add.2 (9).
                  
               
                     (6)
                  
                  
                     Регламенти (ЕО) № 32/2000 и (ЕО) № 847/2006 понастоящем се прилагат за такъв внос с произход от Обединеното кралство. За да бъдат приведени в съответствие със Споразумението, посочените регламенти следва да бъдат изменени, за да се изключат продуктите с произход от Обединеното кралство от съществуващите тарифни квоти на СТО.
                  
               
                     (7)
                  
                  
                     Споразумението се прилага временно от 1 януари 2021 г. Затова вносът на продукти с произход от Обединеното кралство следва също да бъде изключен от прилагането на тарифните квоти, чиито периоди на квотата са започнали преди 1 януари 2021 г. и са били в ход към тази дата, по отношение на вноса, извършен на или след 1 януари 2021 г.
                  
               
                     (8)
                  
                  
                     За да се гарантира съответствието със Споразумението, настоящият регламент следва да влезе в сила по спешност в деня на публикуването му в Официален вестник на Европейския съюз и да се прилага от 1 януари 2021 г. — началната дата на прилагане на Споразумението.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В дял II от Регламент (ЕО) № 32/2000 се добавя следният раздел 4 :
            
               „Раздел 4
               
               
                  Списък на тарифните квоти на Общността, консолидирани в ГАТТ
               
               
                  Член 7а
                  Тарифните квоти на Общността, изброени в приложение I, се прилагат за внос с произход от всички трети държави с изключение на Обединеното кралство.“
               
            
         
         
            Член 2
            Член 2 от Регламент (ЕО) № 847/2006 се изменя, както следва:
            
                        1)
                     
                     
                        В параграф 1 думите „всички държави“ се заменят с думите „всички трети държави с изключение на Обединеното кралство“.
                     
                  
                        2)
                     
                     
                        В параграф 2 думите „други страни“ се заменят с думите „всички трети държави с изключение на Обединеното кралство“.
                     
                  
         
            Член 3
            Влизане в сила и прилагане
            Настоящият регламент влиза в сила в деня на публикуването му в Официален вестник на Европейския съюз.
            
            Той се прилага от 1 януари 2021 г.
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 27 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 5, 8.1.2000 г., стр. 1.
         
            (2)  ОВ L 120, 5.5.2006 г., стр. 17.
         
            (3)  ОВ L 444, 31.12.2020 г., стр. 14.
         
            (4)  ОВ L 176, 27.7.1995 г., стр.1.
         
            (5)  Регламент (ЕО) № 847/2006 на Комисията от 8 юни 2006 г. за разкриване и установяване на разпоредби за администрирането на общностни тарифни квоти за определени приготвени храни или консерви от риби (ОВ L 156, 9.6.2006 г., стр. 8).
         
            (6)  https://docs.wto.org
         
            (7)  https://docs.wto.org
         
            (8)  https://docs.wto.org
         
            (9)  https://docs.wto.org